Motorbedryf wil ook weer sake doenFoto: Pixabay Die motorbedryf dra 6,9% by tot die Suid-Afrikaanse BBP en in 2018 het die bedryf R503 miljard tot die plaaslike ekonomie bygedra. ŉ Allemintige 30,1% van die land se vervaardigingsuitset kom uit die motorbedryf. Die Nasionale Vereniging van Motorvervaardigers (Naamsa), die Retail Motor Industry (RMI) en die Nasionale Motorhandelaarsvereniging (Nada) glo dat dit van kardinale belang is om die motorbedryf weer op 4 Mei aan die gang te begin kry. Tans word beplan dat dele van die motorbedryf eers op vlakke drie en twee weer mag begin werk. Daar is twee probleme hiermee. Die een probleem is die gebrek aan toegang tot dienste en herstelwerk van motors. Waar dit vir mense noodsaaklik is om te ry, sal hulle met stukkende voertuie moet ry, en dit stel ander padgebruikers in gevaar. Die groter probleem is dat daar ongeveer 1 600 motorhandelaars in Suid-Afrika is. Al die handelaars staan nou doodstil en 60 000 direkte werknemers se poste is in gedrang. ŉ Groot gedeelte van die 60 000 mense is verkoopsmense wat grotendeels op kommissie staatmaak vir hul inkomste en nou nie die geleentheid het om te verkoop nie. Ja, die gevaar bly staan dat die publiek te vroeg na motorhandelaars gelok kan word indien hulle oop is, maar vir ander is dit moontlik baie dringend om so gou as moontlik ŉ motor aan te skaf. Motorhandelaars self het nie probleme met sosiale distansiëring nie, selfs in die werkswinkels werk die meeste mense meer as ses voet uitmekaar. Sodra ŉ mens die gekoppelde ekonomie in ag neem, begin dinge skrikwekkend raak. Ongeveer 1 miljoen mense is afhanklik van die motorbedryf vir hul inkomste as ŉ mens dienste soos banke, versekering, bande, paneelkloppers, onderdele en dies meer in ag neem. Die uitvoermark is tans R201,7 miljard sterk. Dit is 15,5% van Suid-Afrika se algehele uitvoere. In 2019 is 387 125 voertuie ter waarde van R148 miljard en onderdele ter waarde van R53,7 miljard uit Suid-Afrika na 151 lande uitgevoer. Die motorbedryf is ŉ belangrike komponent om ons ekonomie aan die lewe te hou. As ŉ mens die verreikende gevolge van insolvensies in dié bedryf in ag neem, is dit uiters belangrik om hulle die kans te gee om so gou moontlik weer aan die werk te spring.